
      L’art d’estar assegut en un banc


      Afortunadament, quan era adolescent encara no havien inventat el trastorn per dèficit d’atenció amb hiperactivitat, el TDAH. O almenys en aquell moment no era tan conegut. Més que res, perquè no haurien dubtat ni un segon a diagnosticar-me’l. No tan sols em costava concentrar-me a classe, sinó que literalment ballava i saltava sobre la cadira. No parava quiet ni un segon. La meva energia desbordant m’impedia d’estar assegut. Mogut pel desinterès i l’avorriment, intentava canalitzar la meva ansietat fent riure els meus companys. I així va ser com vaig assumir —encantat— el rol de pallasso i de gamberro de l’escola. De fet, recordo com els professors m’expulsaven de classe entre rialles per poder continuar amb el temari. I una vegada fora de l’aula, m’obligaven a seure en una cadira, en silenci, de cara a la paret. Allò era el més semblant a l’infern que jo havia experimentat en tota la meva vida.


      Van anar passant els anys i la meva hiperactivitat va anar augmentant. Mogut per una personalitat exigent i perfeccionista, em vaig convertir en un jove estressat. I com a tal, em passava els dies obligant-me a mi mateix a dur a terme tota mena d’activitats, tant professionals (com ara llegir i escriure un mínim de folis al dia) com esportives, principalment nedar i córrer més temps del que el meu cos resistia. Amb prou feines me n’adonava, però em passava el dia fent coses. Fins i tot quan em posava al llit, encara em quedaven diverses hores de vigília per endavant. Seguint el ritme de la música que escoltava a través dels auriculars, somiava despert diversos projectes que algun dia podria fer realitat…


      Viure en el futur cansa. Pot arribar a ser realment esgotador. I tard o d’hora, et fa emmalaltir. Però de la mateixa manera que una sabata no sap que és una sabata, jo no aconseguia comprendre el perquè del meu malestar. Tenia mal de cap crònic, tensió a la columna vertebral i bruxisme, fet que em portava a serrar les dents mentre dormia. La meva inconsciència era la brúixola que em conduïa a seguir corrent sense cap direcció clara, mentre m’estampava contra tota mena de sots i obstacles. La veritat és que vaig haver de tocar fons per començar a parar. El meu procés de despertar va començar als dinou anys i va culminar als vint-i-cinc, quan vaig experimentar un profund punt d’inflexió vital.


      Fins a aquella edat, no sabia què era la consciència, i molt menys la meditació. No havia sentit a parlar de Buda ni de Laozi i em pensava que l’ego era una cosa que només tenien els futbolistes, els rics i els famosos. Tanmateix, per primera vegada a la vida vaig descobrir alguna cosa per la qual valia la pena estar assegut. Tenia una motivació: sentir-me en pau amb mi mateix. Em vaig adonar que, si no era capaç d’estar a gust sense fer res, sol, en silenci, sense estímuls ni distraccions, mai ho arribaria a estar en companyia d’altres persones. I aquesta presa de consciència em va portar a comprometre’m amb mi mateix. Així va ser com vaig decidir anar cada dia —durant un any sencer— al parc de Santa Amèlia, a Barcelona, a un banc situat just sota d’un arbre, concretament un eucaliptus.


      Això sí, abans de fer aquesta bogeria corria com a mínim trenta minuts per esgotar el meu cos i canalitzar la tensió acumulada durant el dia. I així, acabat de sortir de la dutxa, seia en aquell banc, respirant i observant la realitat que anava succeint davant dels meus ulls. El primer dia no vaig aconseguir estar quiet ni trenta segons! La meva ment es va tornar literalment boja i els meus pensaments es van aliar en contra meu. De sobte, vaig començar a sentir-me incòmode. Notava com el buit existencial emergia des del més profund del meu ésser; era una sensació tan desagradable com aterradora. Recordo que em vaig aixecar crispat i enfadat, evidentment amb el banc. Com podia ser tan difícil no fer res?


      Amb el temps i la pràctica, vaig descobrir la manera d’acollir i acceptar el buit, reconeixent-lo com el que en realitat és: una cortina de fum que ens separa del nostre autèntic benestar. Això sí, per poder arribar a l’altre costat és necessari rendir-se i abandonar qualsevol desig que aparegui a la nostra ment, incloent-hi el desig de no desitjar.

      I és que l’autèntica meditació no és quelcom que pugui fer-se. Més aviat és una cosa que passa. Es tracta d’una experiència sense experimentador. I és màgica: provoca que l’observador es converteixi en allò observat. L’únic que queda en les nostres mans és crear les condicions necessàries perquè s’esdevingui, sense esperar que ho faci. Aquesta és la paradoxa de la pau interior. Com més la persegueixes, més lluny t’hi trobes.


      Ara, als trenta-un anys, el banc de Santa Amèlia ni m’espanta ni m’inquieta. S’ha convertit en un mirall que reflecteix el meu autèntic estat d’ànim. Procuro anar a seure-hi de tant en tant i gaudir d’aquest immens regal que és el present. I quan de vegades torno a connectar amb aquell xicot que no podia parar quiet, senzillament respiro i li somric amb complicitat. I si em pregunta, li dic el que sento: «Tot és perfecte. Respira. Ets viu. La vida és meravellosa». I de seguida es calma…

      No es tracta d’idealitzar la meditació ni els mètodes o les eines que ens hi apropen. Però sí que és cert que la pràctica de l’atenció plena deixa una empremta inesborrable en la nostra consciència que ens connecta encara més amb el nostre cor. Més enllà de seure a tots els bancs que pugui —cada vegada que ho necessiti—, procuro estar present en diferents moments del dia, començant per dutxar-me mentre m’estic dutxant… Mare meva, com canvia la vida quan visc despert! Només hi ha lloc per a l’aprenentatge, el gaudi i l’agraïment. I això és precisament el que ens ensenya aquest llibre

      —Meditació immediata—, escrit per un altre noi bandarra i hiperactiu que al llarg d’un procés s’ha convertit en un adult autèntic, serè i inspirador.


      Gràcies, Vicenç, per compartir el teu viatge amb nosaltres. I gràcies a tu, lector, per atrevir-te a iniciar el teu propi viatge. Espero que no t’hagis cregut res del que hagis llegit en aquest pròleg. És important que verifiquis, a través de la teva pròpia experiència, cadascuna d’aquestes reflexions. Si vius a Barcelona, em trobaràs al parc de Santa Amèlia. Recorda: sota l’eucaliptus, practicant l’art d’estar assegut en un banc.


      BORJA VILASECA*


      * Borja Vilaseca és col·laborador d’El País, director del màster en Desenvolupament Personal i Lideratge de la UB i fundador de la consultora Koerentia i de l’Institut ESI.

    Bibliografia bàsica


    L’origen de la idea de la meditació immediata és allò que es coneix com a mindfulness o atenció plena. Les meves fonts d’inspiració han estat, especialment, tres grans mestres d’aquesta especialitat: els doctors Jon Kabat-Zinn, Christopher Germer i, principalment, Vicente Simón. Les meditacions immediates d’atenció plena que s’argumenten en aquesta obra estan basades en la formació que vaig rebre del Dr. Vicente Simón en el curs «Aprenent mindfulness» que imparteix la VIU (Universitat Internacional de València). Ha de quedar clar que aquestes idees no sorgeixen del no-res, sinó que parteixen de les sòlides bases i de les propostes d’aquests tres grans experts del mindfulness, les obres dels quals són una lectura imprescindible en el cas de voler ampliar coneixements.


    


    Llibres del Dr. Jon Kabat-Zinn:


    — Vivir con plenitud la crisis. Ed. Kairós. Barcelona, 2004.


    — La práctica de la atención plena. Ed. Kairós. Barcelona, 2007.


    — Llamando a tu propia puerta. Ed. Kairós. Barcelona, 2008.


    — Mindfulness en la vida cotidiana. Ed. Paidós Ibérica. Barcelona, 2009.


    Llibre del Dr. Christopher Germer:


    — El poder del Mindfulness. Ed. Paidós Ibérica. Barcelona, 2011.


    Llibre del Dr. Vicente Simón i del Dr. Christopher Germer:


    — Aprender a practicar mindfulness. Sello editorial. Barcelona, 2011.


    Llibre del Dr. Vicente Simón:


    — Vivir con plena atención. Ed. Desclee de Brouwer. Madrid, 2011.


    Curs del Dr. Vicente Simón a la Universitat Internacional de València (VIU):


    — «Aprenent mindfulness». Any 2012.

